Kuldīgā

APSTIPRINĀTI

ar Kuldīgas novada domes
\_\_\_.\_\_\_.2023. sēdes
lēmumu (prot. Nr. \_\_\_, p. \_\_\_.)

Kuldīgas novada saistošie noteikumi Nr. KNP/2023/\_\_\_\_

**“Grozījumi Kuldīgas novada saistošajos noteikumos Nr. KNP/2021/12**

**“Par sociālajiem pakalpojumiem Kuldīgas novadā””**

 *Izdoti saskaņā ar Sociālo pakalpojumu un*

*sociālās palīdzības likuma 3. panta otro un trešo daļu,*

*Invaliditātes likuma 12. panta 6.2 daļu,*

*Ministru kabineta 27.05.2003. noteikumu Nr. 275*

*“Sociālās aprūpes un sociālās rehabilitācijas*

*pakalpojumu samaksas kārtība un kārtība,*

*kādā pakalpojuma izmaksas tiek segtas*

*no pašvaldības budžeta” 6. punktu,*

*Ministru kabineta 02.04.2019. noteikumu Nr. 138*

*“Noteikumi par sociālo pakalpojumu saņemšanu” 32. punktu,*

*Ministru kabineta 04.12.2007. noteikumu Nr. 829*

*“Noteikumi par dienas centru, grupu māju (dzīvokļu) un*

*pusceļa māju izveidošanas un uzturēšanas izdevumu*

*līdzfinansēšanu” 26. punktu*

1. Izdarīt Kuldīgas novada 28.10.2021. saistošajos noteikumos Nr. KNP/2021/12 “Par sociālajiem pakalpojumiem Kuldīgas novadā” (Latvijas Vēstnesis, 2021. Nr. 250) (turpmāk – saistošie noteikumi) šādus grozījumus:
	1. Papildināt saistošos noteikumus ar 68.1 punktu šādā redakcijā:

“68.1 Pakalpojums ietver bērna aprūpi (palīdzība personīgās higiēnas nodrošināšanā, palīdzība apģērbties un noģērbties, ēdiena pagatavošana un pasniegšana, palīdzība ēšanas procesa nodrošināšanā, palīdzība iekļūt un izkļūt no gultas, pozicionēšana, pārvietošana, ārstniecības personu izsaukšana, medikamentu lietošanas nodrošināšana) pašaprūpes spēju attīstību un brīvā laika saturīgu pavadīšanu, ja bērna likumiskais pārstāvis vai audžuģimene nodarbinātības, izglītības programmas apguves, dalības nodarbinātības pasākumos, vai citu objektīvu iemeslu dēļ nevar nodrošināt bērna aprūpi un uzraudzību nepieciešamajā apjomā un konstatēta šādas aprūpes nepieciešamība.”

* 1. Papildināt saistošos noteikumus ar 68.2 punktu šādā redakcijā:

“68.2 Aprūpes pakalpojuma maksimālais apjoms ir 80 stundas mēnesī. Pakalpojuma vienas stundas izmaksas tiek noteiktas saskaņā ar Ministru kabineta noteikumiem.

* 1. Papildināt saistošos noteikumus ar 68.3 punktu šādā redakcijā:

“68.3 Pakalpojumu piešķir uz laiku līdz 40, 60 vai 80 stundām mēnesī, izvērtējot bērna likumiskā pārstāvja vai audžuģimenes nodarbinātību, ienākumu gūšanu no saimnieciskās darbības, izglītības programmu apguvi klātienē, dienas aprūpes centra vai dienas centra pakalpojumu saņemšanu, bērna iesaisti izglītības ieguves procesā, izglītības iestādes pagarinātās dienas pakalpojumu saņemšanu, sociālo, ārstniecības pakalpojumu saņemšanu, kā arī informāciju par mājsaimniecībā esošām personām, kuras var nodrošināt bērna aprūpi un uzraudzību.”

* 1. Grozīt saistošo noteikumu ar 69. punktu, izsakot to šādā redakcijā:

“69.Pakalpojumu piešķir Sociālais dienests Ministru kabineta noteikumos noteiktajā kārtībā, ja personai veikts aprūpes pakalpojuma nepieciešamības novērtējums un apjoma noteikšana, un Sociālajā dienestā iesniegti šādi dokumenti:

69.1. iesniegums, kurā norādīts bērna vārds, uzvārds, personas kods un dzīvesvietas adrese, kurā nepieciešams sniegt aprūpes pakalpojumu, aprūpes pakalpojuma pieprasīšanas mērķis, vēlamā aprūpētāja vārds, uzvārds, personas kods;

69.2. bērna pārstāvības tiesības apliecinošs dokuments;

69.3. Veselības un darbspēju ekspertīzes ārstu valsts komisijas atzinums par īpašas kopšanas nepieciešamību;

69.3. ģimenes (vispārējās prakses) ārsta izsniegta izziņa par personas veselības stāvokli un medicīnisku kontrindikāciju neesību pakalpojuma saņemšanai;

69.4. darba devēja apliecinājums, ja bērna likumiskais pārstāvis vai audžuģimene ir darba ņēmējs, norādot darba pienākumu veikšanai izmantotās darba stundas kalendāra nedēļā;

69.5. saimnieciskās darbības veicēja pašapliecinājums par saimnieciskās darbības izpildei veicamajām darbībām izmantojamajām stundām kalendāra nedēļā, ja bērna likumiskais pārstāvis vai audžuģimene ir pašnodarbināta persona vai individuālais komersants;

69.6. izglītības iestādes apliecinājums, ja bērna likumiskais pārstāvis vai audžuģimene apgūst izglītības programmu konkrētajā izglītības iestādē;

69.7. informācija par bērna izglītības ieguvi;

69.8. Nodarbinātības Valsts aģentūras apliecinājums par piedalīšanos Nodarbinātības valsts aģentūras organizētajos pasākumos, norādot pasākumos pavadāmās stundas kalendāra nedēļā, ja bērna likumiskais pārstāvis vai audžuģimene ir reģistrēts Nodarbinātības valsts aģentūrā kā darba meklētājs vai bezdarbnieks;

69.8. dienas aprūpes centra, dienas centra vai cita sociālās rehabilitācijas pakalpojumu sniedzēja apliecinājumu, ja bērna likumiskais pārstāvis vai audžuģimene izmanto attiecīgus pakalpojumus, norādot tajos pavadāmās stundas kalendāra nedēļā.”

* 1. Papildināt saistošos noteikumus ar 69.1 punktu šādā redakcijā:

“69.1 Pakalpojumu piešķir uz laiku, kas atbilst bērnam noteiktajam invaliditātes periodam.”

* 1. Papildināt saistošos noteikumus ar 69.2 punktu šādā redakcijā:

“69.2 Bērna likumiskā pārstāvja vai audžuģimenes pienākums ir nekavējoties informēt Sociālo dienestu par pārmaiņām, kas varētu ietekmēt piešķirtā pakalpojuma stundu skaitu.”

* 1. Papildināt saistošos noteikumus ar 69.3 punktu šādā redakcijā:

“69.3 Pakalpojumu sniedz bērna likumiskā pārstāvja vai audžuģimenes izvēlēta fiziska persona, kurai ir darba vai personīga pieredze saskarsmē ar personu ar invaliditāti un izvēlētā persona nav bērna pirmās pakāpes radinieks un nedzīvo ar bērnu vienā mājsaimniecībā, izņemot gadījumus, kad atbilstošu aprūpes pakalpojuma sniedzēju trūkuma vai citu objektīvi pamatotu iemeslu dēļ aprūpes pakalpojumu nav iespējams nodrošināt vispār.”

* 1. Papildināt saistošos noteikumus ar 69.4 punktu šādā redakcijā:

“69.4 Pamatojoties uz sociālā dienesta lēmumu par aprūpes pakalpojuma piešķiršanu, Sociālais dienests slēdz līgumu ar aprūpes pakalpojuma pieprasītāju un pakalpojuma sniedzēju.”

* 1. Papildināt saistošos noteikumus ar 69.5 punktu šādā redakcijā:

“69.5 Pakalpojumu nepiešķir, bet, ja pakalpojums piešķirts, pārtrauc tā sniegšanu personai, kura atrodas ilgstošas sociālās aprūpes institūcijā, stacionārā ārstniecības iestādē vai ieslodzījuma vietā.”

* 1. Papildināt saistošos noteikumus ar 69.6 punktu šādā redakcijā:

“69.6 Pakalpojumu nepiešķir, ja bērns saņem sociālās aprūpes pakalpojumu vai aprūpes pakalpojumu, kas tiek nodrošināts Eiropas Savienības politiku instrumentu projektu ietvaros tādā apjomā, ka bērna aprūpe un uzraudzība bērna likumiskā pārstāvja vai audžuģimenes locekļa prombūtnes laikā sakarā ar nodarbinātību, izglītības iegūšanu vai citiem objektīviem apstākļiem, atbilstoši šo saistošo noteikumu noteiktajiem kritērijiem, tiek nodrošināta pilnā apmērā.”

1. Saistošie noteikumi stājas spēkā nākamajā dienā pēc to publicēšanas oficiālajā izdevumā “Latvijas Vēstnesis”.

Kuldīgas novada domes priekšsēdētāja I. Astaševska